FI Euroopan unionin virallinen lehti CE 84/162

(2004/C 84 E/0200)

KIRJALLINEN KYSYMYS E-0098/04

esittäjä(t): Olivier Dupuis (NI) komissiolle

(22. tammikuuta 2004)

Aihe: Sok Yoeunin luovuttaminen

Viime marraskuun 28. päivänä thaimaalainen hovioikeus julisti sellaisten menettelytapojen mukaan, jotka lähes rikkovat voimassaolevia kansainvälisiä sääntöjä, tuomion, jonka mukaan 72-vuotias Sok Yoeun täytyy luovuttaa Kamputseaan ”aikaisintaan kahden viikon päästä, mutta viimeistään kolmen kuukauden kuluttua”. Sok Yoeunin luovuttamista ovat hakeneet tahot, jotka toivovat pystyvänsä todistamaan Hun Sen hengenriistoon tähtäävän salaliiton olemassaolon, jossa Kamputsean opposition johtaja Sam Rainsy olisi mukana.

Yhdistyneiden kansakuntien ihmisoikeuksien päävaltuutetun virasto on kuitenkin myöntänyt poliittisen pakolaisen aseman Yoeunille, ja Suomen viranomaiset ovat sanoneet olevansa valmiit myöntämään hänelle poliittisen turvapaikan. Thaimaan oikeuslaitoksen päätös on erityisen vakava, koska se rikkoo avoimesti kansainvälistä oikeutta ja luo erittäin vaarallisen ennakkotapauksen koskien kaikkia henkilöitä, jotka elävät UNHCR:n suojelemina Thaimaassa. Sitä paitsi tämä päätös auttaa tukemaan ilmeistä poliittista juonittelua, johon Hun Senin puolue on ryhtynyt ja siten lopulta luomaan epävakautta Kamputsean kuningaskuntaan.

Onko komissio selvillä Sok Yoeunin tapauksesta? Jos vastaus on myönteinen, onko se reagoinut virallisesti ja miten? Mitkä ovat toimenpiteet, joihin se on ryhtynyt tai aikoo ryhtyä, mahdollisesti yhdessä Suomen viranomaisten kanssa, estääkseen Yoeunin luovuttamisen Thaimaasta Phnom Penhiin? Mihin aloitteisiin komissio aikoo lisäksi ryhtyä, jotta Thaimaan viranomaiset ryhtyisivät jälleen noudattamaan kansainvälisiä sopimuksia, joihin Thaimaa on sitoutunut, ja erityisesti poliittisten pakolaisten asemaa koskevia sopimuksia? Yleisemmin ottaen mikä on komission kanta tähän epämääräiseen poliittiseen juonitteluun, joka on eräiden Phnom Penhin hyvin tunnettujen tahojen suunnittelemaa ja joka pyrkii tuhoamaan demokraattisen opposition ja siten mahdollisuudet lujittaa demokratiaa sekä oikeusvaltiota Kamputseassa?

Christopher Patteriin komission puolesta antama vastaus

(19. helmikuuta 2004)

Komissio on Kamputseassa ja Thaimaassa toimivien lähetystöjensä kautta sekä yhdessä jäsenvaltioiden edustajien ja Yhdistyneiden Kansakuntien pakolaisasian päävaltuutetun (UNHCR) kanssa seurannut Sok Yoeuin tapauksen kehittymistä asiasta vastaavien hallituksen viranomaisten käsittelyssä.

Komissio on seurannut tiiviisti varsinkin Thaimaan hovioikeuden päätöstä hylätä 28. marraskuuta 2003 Sok Yoeunin vetoomus hänen Kamputseaan luovuttamistaan vastaan.

Komission saamien viimeisimpien tietojen mukaan Kamputsean viranomaiset ovat periaatteessa suostuneet luopumaan Sok Yoeunin luovutuspyynnöstä. Thaimaan hallitus toteuttaa tarvittavat toimet varmistaakseen Sok Yoeunin pääsyn Suomeen perheensä luo Thaimaan oikeusjärjestelmän ja lainsäädännön mukaisesti.

Vastatakseen Kamputsean poliittista tilannetta koskevaan yleisluonteiseen kysymykseen komissio vakuuttaa parlamentin jäsenelle, että se kehottaa jatkossakin kaikkia Kamputsean poliittisia voimia tekemään parhaansa rauhanomaisen ratkaisun löytämiseksi nykyiseen poliittiseen umpikujaan, jotta maahan voitaisiin muodostaa uusi demokraattisesti valittu hallitus. Uuden hallituksen muodostamisen jälkeen yksi sen tärkeimmistä tehtävistä on oikeus- ja tuomioistuinjärjestelmän uudistaminen.